
**Csorba Győző Könyvtár – Irodalmi kvíz (2015. szeptember)**

**20 éve hunyt el**

**CSORBA GYŐZŐ**



(Pécs, 1916. november 21. – Pécs, 1995. szeptember 13.)

Kossuth-díjas költő, műfordító

A költő fényképeiről szép, mélységesen komoly arc tekint ránk. Ez tükröződik a költeményeiből is. Magányos hangnemű költészet az övé, de a világhoz való viszonyában mégsem nevezhető passzívnak, sokkal inkább harcosnak. Megállni önmagunkban és a világ előtt le nem tenni a fegyvert. Ez a tartás Csorba Győző tanítása és ez a legfontosabb mondanivalója költészetének is.

Könyvtárunk névadója minden időben – ötven éve és ma is – a minőséget képviselte, képviseli a kultúrában. Az ő neve, rangja kötelezettség is számunkra. Megőrizni azt a fajta tradicionális, klasszikus értékekre épülő minőséget, amit ő képvisel. Ehhez szeretnénk hozzájárulni e havi kvízünkkel is.

A helyes megfejtők között minden hónap végén könyvjutalmat sorsolunk ki.

A kvíz beküldési határideje 2015. szeptember 30.

1. Csorba Győző Pécsett született „*amikor az öreg király meghalt*”, azaz 1916. november 21-én. Szegény és népes család gyermeke volt. „*Pécsett, Vilmos utca 23-ban születtem, kilenc közül nyolcadiknak.” –* írja önéletrajzi költeményében. Édesanyja, *Borsódi Mária* parasztlány volt, aki Dunavecséről került a fővárosba, s ott ismerkedett meg későbbi férjével, *Csorba Györggyel*, aki iparos ember, MÁV betűíró volt.

Mi a költő önéletrajzi költeményének címe?

* 1. A város oldalában
  2. Ocsúdó évek
  3. Családi följegyzések

1. A költő élete az örökölt szegénység mellett két hiánnyal indult: fél karral született (egész életében csak bal kezét nyújthatta kézfogásra), valamint korán, tizenegy éves korában elveszítette édesapját. (Halála mindvégig nehezen gyógyuló sebe a költő életének). A tehetséges kisdiák, noha református, középiskolai tanulmányait a pécsi jezsuita gimnáziumban végezte. 1935-ben érettségizett és még ugyanazon év őszén a pécsi *Erzsébet Tudományegyetem* …........... fakultására iratkozott.

Az egyetem melyik karán végzett?

* 1. bölcsészettudományi kar
  2. orvosi kar
  3. jog- és államtudományi kar

1. Telhetetlen tudásvágyát az egyetemi könyvtárban oltotta, ahová rendszeresen bejárt, sokat olvasott, nyelveket tanult. Irodalmi műveltségét önműveléssel szerezte meg. Első verseskötete, a *Mozdulatlanság* (saját kiadásban) 1938-ban jelent meg. A kötet megjelenésének legfőbb „hozománya” a fiatal pécsi írók mentorának személyes megismerése és barátságának megszerzése volt, aki később visszaemlékezésében ilyennek látta a fiatal Csorba Győzőt: „….*ha megszólalt, kitűnt, hogy kész véleménye van mindenről, ítélete óhatatlanul telibe talált, kritikája pedig bölcs vala.”*

Kitől származik az idézet?

* 1. Várkonyi Nándor
  2. Lovász Pál
  3. Harcos Ottó

1. Ez időben került szoros barátságba *Weöres Sándor*ral, aki a pécsi bölcsész karon végzett, majd a *Pécsi Városi Könyvtár* vezetésével bízták meg. Ő ajánlotta a költő felvételét a *Janus Pannonius Társaság*ba. A társaság 1941-ben folyóiratot indított, melynek munkatársa lett a fiatal Csorba Győző is. Ugyanebben az évben álláshoz jutott a városi közigazgatásban is.

Mi volt az 1941-ben induló irodalmi folyóirat neve?

* 1. Dunántúl
  2. Ív
  3. Sorsunk

1. 1943-ban, *Weöres Sándor* távozása után Csorba Győzőt nevezték ki a *Városi Könyvtár* vezetőjének. Rá egy évre, 1944-ben megnősült. Felesége *Velényi Margit*, aki haláláig hű társa és támasza volt. Házasságukból három lány született: *Eszter, Noémi, Zsófia.* Családjáról egy későbbi versében így vall: „*Pogány szentkép: középen lebegek, / négy nő fog át és tart a föld felett, / Ha olykor boldog lennem lehetett: / őket illeti köszönet.*”

Mi a vers címe?

* 1. Családi följegyzések
  2. Otthon. Három lány
  3. Béke

1. Még 1943-ban megjelent második kötete, a *Híd panasza*, majd 1947-ben harmadik kötete, a *Szabadulás*. A költő hamar megtalálta saját stílusát, a költői alkatához, természetéhez illő hangot, egyéni kifejezőeszközeit, versalkotó „módszerét”. A *József Attila*-i indítás, a rend, a törvény, a szép szó, a tiszta beszéd olyan alapértékek, amelyeket Csorba Győző is magáénak vallott és költészetébe épített. 1947-1948 telén ösztöndíjasként öt hónapot ...…...... töltött, kiváló emberekkel együtt (többek között *Takáts Gyulá*val, *Ferenczy Béni*vel, *Fülep Lajos*sal*,* Lengyel *Balázzs*al, *Nemes Nagy Ágnes*sel, *Pilinszky János*sal). A féléves tanulmányút nagyot tágított világán, szemléletén.

Hol volt ösztöndíjas Csorba Győző?

* 1. Firenzében
  2. Rómában
  3. Párizsban

1. Amikor hazatért, a diktatúra légritka levegője várta. A korszak irodalompolitikai kívánalmai szerint verseket nem írt, a folyóiratokból kiszorult, kötete nem jelent meg. Többnyire fordított. Bár a helyi irodalmi élet eseményeiben jelen volt, igazi fordulópontot a pályáján az 1959-es év hozott. Megjelent új verseskötete, *A szó ünnepe,* megjelent *Goethe* – és *Brecht-fordításkötete*, bekapcsolódott a *Jelenkor* folyóirat szerkesztői munkájába. *A szó ünnepe* az első kötete, mely fővárosi kiadónál látott napvilágot. Ezt követően minden további kötetét ez a kiadó jelentette meg.

Melyik kiadó ez?

* 1. Szépirodalmi Kiadó
  2. Magvető
  3. Pro Pannónia

1. Csorba Győző nem tartozott a termékeny alkotók sorába. *A szó ünnepé*ben kiforrott a költészete, de az igazi elmélyülést és kiteljesedést a hatvanas évek hozták meg. Kialakult a *Csorba-vers* típusa, melynek legfőbb vívmánya a tömörség. „*Semmi fölösleg, semmi dísz.*” – vallotta. A *Lélek és ősz* (1968) c. kötet verseiben már olyan költőt ismerünk meg, akire illik egyik nyugatos költőnk, ……….. kifejezése: „*szavak szobrásza*”.

Kitől származik a kifejezés?

* 1. Tóth Árpád
  2. Kosztolányi Dezső
  3. Szabó Lőrinc

1. 1952-től a *Pécsi Városi Könyvtár* örökébe lépő *Baranya Megyei Könyvtár* munkatársa, előbb csoportvezetője, majd igazgatóhelyettese volt egészen 1976-ig, nyugdíjazásáig. A hatvanas években, de még inkább már „… *az ötvenes évek közepétől ő a Mester Pécsett, ő a mérce, az igényesség, a tartás megtestesítője.*” (*Bertók László*). 1965 és 1972 között több verseskötete jelent meg: *Séta és meditáció* (1965), *Lélek és ősz* (1968), *A lélek évszakai* (1970), *Időjáték* (1972).

Melyik kötetben szerepel az a vers, (mely egyben kötetcím is) amelyből idézünk? „*a lélek kő márvány a lélek a változó évszakra mitse hederít*.”

* 1. A lélek évszakai
  2. Időjáték
  3. Lélek és ősz

1. Míg verseit korábban főként a pécsi folyóiratok (*Sorsunk, Dunántúl, Jelenkor*) közölték, a hatvanas évek közepe óta a legkülönbözőbb irodalmi folyóiratok és lapok adtak helyet rendszeresen írásainak. 1973 óta módjában állt, hogy idejének jó részét a költészetnek és a fordításnak szentelje. Többször járt könyvtárosi és írószövetségi kiküldetéssel, ösztöndíjjal vagy magánlátogatóként külföldön: *Lengyelország*ban*, Belgium*ban, *Olaszország*ban (húsz év múlva újra), *Franciaország*ban, *Jugoszláviá*ban, *Németország*ban, azonban a nyarakat legszívesebben a *Balaton* mellett vagy pécsi kertjének gyümölcsfái és virágai között töltötte. Hol van Csorba Győző nyaralója?
   1. Balatongyörök
   2. Révfülöp
   3. Szigliget
2. A hetvenes évek közepe óta íródott versek szintézisre emelik korábbi verseinek szemléletét, s egyben új törekvések is. Megmaradt számos nagy témája és tárgya, tovább él a kifejezés műgondja. Költői világának legkevésbé változó területe: természetszemlélete. A természet jelenségeit mindig az emberi életre vonatkoztatja. Egyik leggyakrabban előforduló természeti jelképe a kert: megújuló vegetációja az elmúlás és az újjászületés kimeríthetetlen tárháza, maga az egész élet.

Melyik kortárs költőnk írt köszöntő verset *A Csorba-kert* címmel?

* 1. Parti Nagy Lajos
  2. Bertók László
  3. Kalász Márton

1. A modern magyar műfordítás-kultúra megteremtőinek és művelőinek szerves folytatása és kiegészítése Csorba Győző versátültető tevékenysége. Mintegy harmincezer verssort fordított magyarra a világlíra számos kiemelkedő képviselőjétől. Legfontosabb műfordítói elve a gondolati hűség. Válogatott versfordításainak foglalata 1976-ban jelent meg.

Mi a kötet címe?

* 1. Észrevételek
  2. A világ küszöbei
  3. Kettőshangzat

1. Csorba Győző költészete, közéleti tevékenysége példa arra, hogy a maga választotta őrhelyen (soha nem akarta elhagyni szülővárosát) állva is lehet a maradandóság jegyében alkotni. Irodalomszervezői, szerkesztői tevékenységéért és természetesen költészetéért vidéken élő költőként először részesült *Kossuth-díj*ban.

Egyéb díjai, elismerései mellett mikor kapott *Kossuth-díj*at Csorba Győző?

* 1. 1981-ben
  2. 1985-ben
  3. 1986-ban

13+1. Hetvenéves kora után súlyos betegségek kínozták, műtéteken esett át, egyre több időt töltött kórházakban. Hetvenkilencedik évének betöltése előtt ment el, tisztafényű életművet hagyva maga után. 1996-ban a *Baranya Megyei Könyvtár* emlékszobát alakított ki a költő régi dolgozószobájában. 1998. szeptember 30-án a könyvtár felvette Csorba Győző nevét. 2004-ben egy pécsi művész szobrot készített a költőről, melynek avatása 2004. november 23-án volt az Apáca utcai könyvtár udvarában. Öt éve az emlékszoba a Tudásközpontba került, a mellszobor a könyvtár udvarában található.

Melyik pécsi szobrászművész a Csorba mellszobor alkotója?

1. Rigó István
2. Trischler Ferenc
3. Rétfalvi Sándor

Kérjük, adja meg nevét és elérhetőségét!